Tarybos reglamentas (EB) Nr. 1722/1999
1999 m. liepos 29 d.
dėl sėlenų, išsijų ir kitų liekanų, gautų išsijojus, sumalus arba kitaip apdorojus tam tikrus Alžyro, Maroko ir Egipto kilmės grūdus importo ir dėl kietųjų Maroko kilmės kviečių importo
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi
(1) Bendradarbiavimo sutartyse ir Laikinosiose sutartyse, sudarytose 1976 m. ir 1977 m. tarp Europos ekonominės bendrijos iš vienos pusės ir Alžyro Liaudies Demokratinės Respublikos, Egipto Arabų Respublikos ir Maroko Karalystės iš kitos pusės dėl sėlenų, išsijų ir kitų liekanų, gautų išsijojus, sumalus ar kitaip apdorojus grūdus, importo į Bendriją, numatytos kintamųjų rinkliavų sumažinimu arba netaikymu pagrįstos lengvatinės priemonės;
(2) Bendradarbiavimo sutartyje ir Laikinojoje sutartyje tarp Europos ekonominės bendrijos ir Maroko Karalystės dėl specialių kietųjų kviečių importo priemonių numatytas kintamosios rinkliavos sumažinimas;
(3) 1976 m. birželio 24 d. Tarybos reglamentas (EEB) Nr. 1519/76 dėl sėlenų, išsijų ir kitų liekanų, gautų išsijojus, sumalus arba kitaip apdorojus tam tikrus Alžyro kilmės grūdus importo [1], 1976 m. birželio 24 d. Tarybos reglamentas (EEB) Nr. 1526/76 dėl sėlenų, išsijų ir kitų liekanų, gautų išsijojus, sumalus arba kitaip apdorojus tam tikrus Maroko kilmės grūdus importo [2], 1977 m. gegužės 17 d. Tarybos reglamentas (EEB) Nr. 1251/77 dėl sėlenų, išsijų ir kitų liekanų, gautų išsijojus, sumalus arba kitaip apdorojus Egipto Arabų Respublikos kilmės grūdus [3] ir 1976 m. birželio 24 d. Tarybos reglamentas (EEB) Nr. 1520/76 dėl kietųjų kviečių, kurių kilmės šalis Marokas, importo [4] nustato atitinkamų priemonių įgyvendinimo taisykles;
(4) šiuo metu vyksta derybos arba yra sudaromos Europos-Viduržemio jūros šalių asociacijos sutartys su Alžyro Liaudies Demokratine Respublika, Maroko Karalyste ir Egipto Arabų Respublika; tuo metu taikomos Reglamentuose (EEB) Nr. 1519/76, (EEB) Nr. 1520/76, (EEB) Nr. 1526/76 ir (EEB) Nr. 1251/77 minimos Bendradarbiavimo sutartys;
(5) pagal daugiašalių derybų dėl prekybos Urugvajaus raundo metu sudarytą Sutartį dėl žemės ūkio Bendrija sutiko nustatyti kintamųjų rinkliavų normą ir pakeisti jas muitais nuo 1995 m. liepos 1 d.; dėl to kintamosiomis rinkliavomis besiremiančios specialios priemonės gali būti neveiksmingos ir todėl laukiant naujų sutarčių su Alžyru, Maroku ir Egiptu sudarymo reikėjo taikyti laikinas kiekvienos iš šių priemonių esmės nekeičiančias nuo Reglamentų (EEB) Nr. 1519/76, (EEB) Nr. 1520/76, (EEB) Nr. 1526/76 ir (EEB) Nr. 1251/77 leidžiančias nukrypti nuostatas; taisyklės dėl laikino tų reglamentų pritaikymo išdėstytos Reglamentuose (EB) Nr. 1710/95 [5] ir (EB) Nr. 1711/95 [6] iki 1999 m. birželio 30 d. remiantis Reglamento (EB) Nr. 3290/94 [7] 3 straipsniu;
(6) pagal susitarimus dėl sėlenų, išsijų ir kitų liekanų, gautų išsijojus, sumalus ar kitaip apdorojus grūdus, importo suteikiamos lengvatos tuo būdu buvo pakeistos muitais, numatant Alžyrui ir Marokui 7,25 eurų už toną Bendrojo muitų tarifo mokesčio vienodos normos sumažinimą vietoje nustatytos sudėtinės lengvatos pridėjus 60 % to sumažinto muito vietoje kintamosios sudėtinės lengvatos, o Egiptui - 60 % muito sumažinimą;
(7) laukiant šiuo metu vykstančių derybų pabaigos arba sutarčių pasirašymo, reikia priemonių, užtikrinančių prekybos su Bendrija tęstinumą pratęsiant galiojančias pereinamojo laikotarpio priemones;
(8) jeigu bus sudaryti susitarimai su konkrečiomis trečiosiomis šalimis, šis reglamentas turės būti pakeistas; reikėtų nustatyti, kad Komisija galėtų priimti šiuos pakeitimus 1992 m. birželio 30 d. Tarybos reglamento (EEB) Nr. 1766/92 dėl bendro grūdų rinkos organizavimo [8] 23 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
Šis reglamentas nustato nuostatas, kurios taikomos specialioms priemonėms dėl sėlenų, išsijų ir kitų liekanų, gautų išsijojus, sumalus ar kitaip apdorojus tam tikrus grūdus, kurių kilmės šalys Alžyras, Marokas ir Egiptas, importui ir nuostatas, taikomas specialioms priemonėms dėl kietųjų kviečių, kurių kilmės šalis Marokas, importui.
2 straipsnis
Muitai, taikomi sėlenų, išsijų ir kitų liekanų, gautų išsijojus, sumalus ar kitaip apdorojus tam tikrus grūdus, kurių kilmės šalys Alžyras ir Marokas, klasifikuojamų pagal KN kodus 23023010-23024090, importui į Bendriją, sudaro 40 % Bendrajame muitų tarife nustatyto dydžio, vėliau sumažinto 7,25 eurais už toną.
3 straipsnis
Muitai, taikomi sėlenų, išsijų ir kitų liekanų, gautų išsijojus, sumalus ar kitaip apdorojus tam tikrus grūdus, kurių kilmės šalis Egiptas, klasifikuojamų pagal KN kodus 23021010-23021090, 23022010, 23022090 ir 23023010-23024090, importui į Bendriją, sudaro 40 % Bendrajame muitų tarife nustatyto dydžio.
4 straipsnis
2 ir 3 straipsniai taikomi visam importui, dėl kurio importuotojas gali pateikti įrodymą, jog atitinkamu eksporto mokesčiu apmokestino Alžyras, Marokas arba Egiptas laikydamiesi Bendradarbiavimo sutarties su Alžyru 21 straipsnio, Bendradarbiavimo sutarties su Maroku 23 straipsnio ir Bendradarbiavimo sutarties su Egiptu 20 straipsnio.
5 straipsnis
Muitas, taikomas pagal KN kodą 10011000 klasifikuojamų kietųjų kviečių, kurių kilmės šalis Marokas ir kurie tiesiai iš tos šalies transportuojami į Bendriją, importui, yra toks, koks nustatytas laikantis Reglamento (EEB) Nr. 1766/92 10 straipsnio 2 dalies atėmus 0,73 euro už toną.
6 straipsnis
Jeigu bus sudaromi nauji susitarimai su šiame reglamente minimomis trečiosiomis šalimis, Komisija priims reikiamus dėl naujų susitarimų šio reglamento pakeitimus Reglamento (EEB) Nr. 1766/92 23 straipsnyje nustatyta tvarka,
7 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1999 m. liepos 1 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 29 d.